google/wiki40b huggingface dataset:
Albinas Venclovas

Biografija

Baigęs Gražiškių vidurinės mokyklos aštuonias klases, 1972–1976 choro dirigavimo mokėsi Vilniaus kultūros mokykloje (dėst. A. Petrošiūtė), o 1976–1980 choro dirigavimą studijavo Lietuvos valstybinės konservatorijos Klaipėdos fakultetuose (dėst. O. Radzevičienė ir R. Songaila). 1983–1984 kėlė dirigavimo kvalifikaciją J. Aleksos ir A. Armino vadovaujamuose seminaruose Vilniuje.2002.m A. Venclovas Šiaulių universiteto Edukologijos fakultete, baigė edukologijos studijų programą ir įgijo edukologijos magistro kvalifikacinį laipsnį(specializacija-švietimo vadyba).
1980–1986 Marijampolės kultūros mokyklos, o vėliau Marijampolės aukštesniosios pedagogikos mokyklos choro dirigavimo ir instrumentinės muzikos dėstytojas, 1996 gavo vyresniojo mokytojo kvalifikacijos kategoriją.
Nuo 1986 vadovavo Marijampolės kultūros mokyklos moksleivių mišriajam chorui, kuris 1987 respublikinės moksleivių dainų šventės konkurse pelnė pirmąją vietą. 1981–1983 Marijampolės profesinės technikos mokyklos chorų ir vokalinių ansamblių vadovas, respublikinėse apžiūrose su jais laimėjęs pirmųjų ir kitų prizinių vietų. Taip pat vadovavo Marijampolės putliųjų verpalų fabriko dainų ir šokių liaudies ansambliui, pieno konservų kombinato mišriajam chorui, su A. Barausku – profsąjungų kameriniam chorui ir jį parengė 1990 tautinei dainų šventei Vilniuje. Buvo miesto autoremonto gamyklos vyrų choro chormeisteris ir moterų vokalinio ansamblio vadovas.
A. Venclovas 1980–1986 sėkmingai dirbo su Kalvarijos (Marijampolės r.) kultūros namų mišriuoju choru, kuris nemažai koncertavo ir dalyvavo įvairiuose kultūros renginiuose: J. Naujalio chorų konkursuose Raudondvaryje, respublikiniuose konkursuose „Dainuoja darbo Lietuva“, 1983 Lietuvos televizijos konkurse „Subatos vakarėlį", 1985 respublikinės dainų šventės konkurse ir kt. Minėtuose konkursuose choras pelnė pirmųjų ir kitų prizinių vietų. 1984 koncertavo Klaipėdoje, 1985 Vilniuje ir Lenkijoje. A. Venclovas dirigavo Marijampolės miesto ir rajono dainų šventėse, buvo 1990 Lietuvos tautinės dainų šventės Vilniuje masinių dainų dirigentas.1999-2011 m. vadovavo Vilkaviškio kultūros centro mišriam kameriniam chorui„UOSIJA“;1997-2006 m. vadovavo LAAS (Lietuvos aklųjų ir silpnaregių sąjungos) Marijampolės skyriaus mišriam vokaliniam ansambliui. Su šiais kolektyvais dalyvavo įvairiuose konkursuose, festivaliuose bei kituose kultūriniuose renginiuose. Nuo 1998 m. A.Venclovas yra Kalvarijos muzikos mokyklos vyr. mokytojas (akordeono ir gitaros mokytojas bei choreografijos skyriaus koncertmeisteris). Nuo 2007 m. yra Č. Sasnausko choro artistas ir chormeisteris. Nuo 2006 m. vadovauja Marijampolės laisvalaikio ir užimtumo centro kantri kapelai "JOVARAI". Paruošia su kolektyvais įvairią koncertinę programą ir dalyvauja įvairiuose konkursuose, festivaliuose ir kituose kultūrinio pobūdžio renginiuose.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Kazimieras Baranovičius

Kazimieras Baranovičius (m. prieš 1757 metus) – Lietuvos didysis sargybinis 1735-1762, Kaniavo seniūnas.
Gru Harlem Brundtland

Gydytoja

Tėvas – buvęs socialdemokratų vyriausybėse sveikatos apsaugos ir gynybos ministras.
Aukštąjį medicininį išsilavinimą įgijo 1963 m. Oslo (medicinos daktarė) ir 1965 m. Harvardo (visuomenės sveikatos magistrė) universitetuose.
1966–1974 dirbo Oslo sveikatos apsaugos sistemoje, nuo 1974 iki 1979 m. aplinkosaugos ministrė O. Nurdlio vyriausybėje.

Norvegijos lyderė

1975 m. išrinkta Norvegijos darbo partijos (DNA) pirmininko pavaduotoja. 1981–1992 DNA pirmininkė, 1986 m. SI pirmininko pavaduotoja.
Nuo 1977 m. stortingo (parlamento) narė, 1980–1981 m. užsienio reikalų komiteto pirmininkė, nuo 1981 m. DNA frakcijos pirmininkė ir užsienio reikalų komiteto pirmininko pavaduotoja. Nuo 1980 iki 1989 m. „Palmės komisijos“ narė.
Nuo 1981 m. vasario 9 d., 1986–1989 ir nuo 1990 iki 1996 m. Norvegijos ministrė pirmininkė, 1981 m. jos kabinete iš 18 narių 8 buvo moterys. Jos vyriausybių darbas vertinamas kaip vienas sėkmingiausių Norvegijos istorijoje.
Griežionėlės

Istorija

Kaimas minimas 1744 m. Sovietmečiu priklausė „Kalnapilio“ kolūkiui, vėliau – Andrioniškio kolūkiui.

Žymūs žmonės

Kaime yra Liudvikos ir Stanislovo Didžiulių memorialinė sodyba-muziejus (atidarytas 1968 m.; buvo draudžiamos literatūros slėptuvė). Sodyboje yra ekspozicija, primenanti čia gyvenusius ir kūrusius Liudviką Didžiulienę-Žmoną (1856–1925), bibliografą tautosakos rinkėją Stanislovą Didžiulį (1856–1927).
Imperatyvinis metodas

Imperatyvinis metodas (imperatyvumo metodas, direktyvinis metodas, subordinacinis metodas) - teisės reguliavimo metodas, paplitęs viešojoje teisėje. Taikomas esant taip vad. vertikaliesiems santykiams, kuriems būdinga skirtinga teisinė padėtis normų hierarchijoje (valstybė-pilietis, valstybė - kiti juridiniai asmenys ir pan.).
Imperatyvinis metodas taikomas, siekiant vienų subjektų teisinę padėtį pabrėžti, jiems suteikiant (valdingus) įgaliojimus, kitus įpareigojant paklusti, užkraunant teisines pareigas bei prievoles. Institucijos piliečių, kitų asmenų atžvilgiu tampa viršesnės. Tai būdinga ypač viešojo valdymo sričiai. Tokiu atveju klostosi valdymo, valdžios ir paklusimo santykiai. Juos įtvirtina administracinė teisė, kitos viešosios teisės šakos.
The Elder Scrolls II: Daggerfall

Apžvalga

„The Elder Scrolls II: Daggerfall“ yra antrasis RPG žanro žaidimas iš „The Elder Scrolls“ serijos, kurį kūrė „Bethesda Softworks“ kompanijos žaidimų kūrėjai. Žaidimas vyksta viduramžių fantastikos žanre, žemyno Tamriel teritorijoje. Žaidimas pasižymi vienu iš didžiausių žaidimų pasaulių videožaidimų istorijoje, plotu sulig Anglija.
Žaidime pasižymi galimybė būti laisvu, nes galima laisvai keliauti po visą žaidimo pasaulį, daryti užduotys savo noru ir rinktis jas, kautis su įvairiomis pabaisomis ir priešais. „The Elder Scrolls II: Daggerfall“ žaidimo žaidėjai gali pasirinkti savo gyvenimo būdą, jie gali būti garbingais riteriais arba samdomais žudikais, gali rinktis savo rasę ir gebėjimus. Vienas iš įdomių dalykų yra tas, kad žaidime yra 6 pabaigos ir pabaigą turi nuspręsti pats žaidimo žaidėjas. „The Elder Scrolls II: Daggerfall“ žaidimo minusas yra tik vienas, bet labai nemalonus, tai didelė gausa klaidų žaidime, kurios trukdo vykdyti žaidimo užduotis ir keliauti po jo pasaulį.

Siužetas

Imperatorius iš Daggerfall miesto nusiunčia žaidėją vykdyti dviejų užduočių. Pirma užduotis yra karaliaus Lysandus sielos išvadavimas nuo kančių, o antra, Lysandus motinos laiško paieška. Žaidėjas suranda karaliaus Lysandus žudiką ir jį nužudo, o tada randa Lysandus motinos laišką, kuriame parašyta apie stebuklingą ginklą-dievą Numidium, kuris yra uždarytas su Mantella rakto pagalba. Nežinodamas kaip atrodo ir kur randamas Mantella raktas, žaidėjas keliauja pas galingą burtininką „King of Worms“, orkų karalių Gortworg, imperijos valdovus ir Tamriel žemyno „Illiac“ įlankos karalius. Iš jų žaidėjas sužino viską apie Numidium ir Mantella, dar susipažįsta su pirmojo Numidium ginklo sunaikintoju, Underking ir keliauja į galingojo ginklo slėptuvę. Numidium slėptuvėje žaidėjas randa ginklą ir nusprendžia jo ateitį…
Zalesių valsčius (Sokulkos apskritis)

Istorija

1952 m. liepos 1 d. valsčiuje buvo 13 kaimų. Valsčius buvo panaikintas 1954 metų rugsėjo 29 dieną. Dabartinė buvusio valsčiaus teritorija priklauso Sidros valsčiui. Nuo XIII a.-XIV a. iki 1795 metų valsčiaus teritorija priklausė Lietuvos Didžiajai Kunigaikštystei. Pagal 1920 metų liepos 12 dienos Lietuvos-Tarybų Rusijos taikos sutartį dalis valsčiaus kaimų buvo priskirti Lietuvos Respublikai.
Six4one

Six4one yra šešių atlikėjų pop grupė, kurią Vokietijos muzikos įrašų prodiuseris bei dainų autorius Ralph Siegel specialiai subūrė 2006 m. „Eurovizijos“ konkurse atstovauti Šveicarijai.
Po sėkmingo Šveicarijos pasirodymo 2005 m. konkurse, šalies atstovai iš karto pasirodė finale. Jame surinkę 30 taškų (12 taškų skyrė Malta), grupė kartu su Latvijos atstovais užėmė 16 vietą.
Jonas Dereškevičius (1891)

Biografija

Kilęs iš valstiečių. Baigęs Veiverių mokytojų seminariją, mokytojavo Seinuose. 1917 m. Vilniaus konferencijos dalyvis – delegatas nuo Seinų miesto. Paskelbus Lietuvos Nepriklausomybę buvo Švietimo mininsterijos inspektoriumi Seinų, Augustavo ir Suvalkų apskritims. Nuo 1918 m. sausio 15 d. Seinų „Žiburio“ gimnazijos muzikos ir gimnastikos mokytojas. Vienas iš Lietuvos kariuomenės ir lietuviškų mokyklų agitatorių Seinų krašte. 1923–1926 m. dirbo Seinų apskrities, likusios Lietuvos sudėtyje, pradinių mokyklų inspektoriumi. Nuo 1926 m. – Skuodo progimnazijos mokytojas, vėliau direktorius. 1929 m. paskirtas vienos iš Kauno pradinių mokyklų direktoriumi, o 1941 m. – Vilniaus miesto vyresniuoju inspektoriumi. Laikraščių ir žurnalų „Šaltinis“, „Lietuvos aidas“, „Rytas“, „Trimitas“ bendradarbis.
Šukiai (Šiauliai)

Aplinkinės gyvenvietės

ŠIAULIAI – 13 km
Einoraičiai  – 5 km, <
 Giedriai – 2 km
Mėmlaukiai – 2 km
Pakapė – 1 km
Tyruliai – 4 km
Leliūnų senkapis

Vieta

Aukštumos kyšulys, kurį pietuose juosia Pestupio slėnis, o rytuose – senvagės vingis. Laidojimo žymių neišlikę. Pietinė dalis dirvonuoja, šiaurinėje – stovi medinis gyvenamas pastatas, į šiaurės rytus nuo jo – pagalbiniai ūkiniai statiniai, o rytiniame pakraštyje palei senvagės šlaitą auga seni lapuočiai medžiai. Pietinis šlaitas nuolaidus, vietomis erodavęs. Jame matosi buvusio smėlio karjero duobių žymės.
Teritorijos plotas – 0,66 ha.
2,5 km į pietryčius yra Pesčių (Klecininkų) senosios kapinės, 2,1 km į pietvakarius – Mažųjų Žalimų senosios kapinės, 0,3 km į pietus buvo Pesčių I senosios kapinės.

Tyrimai

1982 m. kapines žvalgė Mokslinė metodinė kultūros paminklų apsaugos taryba (ekspedicijos vadovas Romas Olišauskas), 1992 m. – Lietuvos kultūros paveldo mokslinis centras (ekspedicijos vadovas Vilnius Morkūnas).

Istorija

Veikė XVI a. – XVIII a. pr. Laidoti Pesčių kaimo gyventojai. Jų teritorijos šiauriniame pakraštyje XVIII a. pab. – XX a. pr. buvo pastatytos Pesčių dvaro arklidės (XX a. 3 deš. perdirbtos į gyvenamąjį namą, kuriame veikė Leliūnų pradžios mokykla, vėliau – biblioteka, felčerio-akušerio punktas, o jį uždarius apgyvendinti žmonės).
XX a. pr. iš aukštumos šlaito pradėjus kasti smėlį, buvo randama žmonių kaulų ir įvairių dirbinių. Pasakojama, kad 1917 m. iškastas žmogaus „pirštas su 3 ausiniais žiedais“, kad dvaro nuomininkas iškasęs auksinių monetų. Mirusiųjų atminimui kapinėse prie kelio Leliūnai–Mažieji Žalimai 1917 m. buvo pastatytas stogastulpis, kuris sovietmečiu perkeltas į Juozo Žilinsko sodybą.
1972 ir 1992 m. senkapis paskelbtas vietinės reikšmės archeologijos paminklu (kodas AV502), 2005 m. įrašytas į kultūros vertybių registrą.
Rytis Leliūga

Biografija

Karjerą pradėjo FK Mažeikiai klube, vėliau išvyko žaisti į užsienį. 2011 m. sausio 30 d. FK Šiauliai pasirašė vienerių metų sutartį su žaidėju, tačiau gegužės mėnesį jis buvo atleistas. 2012 metų balandžio mėnesį prisijungė prie Gjøvik FF ekipos, bet ten žaidė tik iki liepos mėnesio. Tą patį liepos mėnesį jis jau pasirašė kontraktą su Liepājas Metalurgs komanda. Metų gale jis perėjo į Vilniaus Žalgirį. Po 2014 m. sezono žaidėjas paliko "Žalgirio" ekipą.
Liepa (augalas)

Paplitimas

Paplitusios Europoje, Azijoje ir Šiaurės Amerikoje.

Apibūdinimas

Liepų genčiai priklauso dvinamiai medžiai su tankia kūgiška laja. Medžių aukštis labai įvarus – nuo neaukštų iki aukštų, 15-50 metrų aukščio. Vienos aukščiausių gentyje yra hibridinės rūšies europinės liepos (Tilia × europaea). Žievė pilkai ruda, senų medžių giliai suskeldėjusi. Lapai išsidėstę dviem eilėmis. Žiedai kvapūs, žalsvai ar gelsvai balti, sukrauti skydiškuose ar kekiškuose nusvirusiuose ar stačiuose žiedynuose. Vaisus – vienasėklis, rečiau su 2-3 sėklomis riešutėlis.

Pavadinimo kilmė

Genties pavadinimas Tilia yra kilęs iš graikų k. tilon – sparnelis; vaisius turi sparnelį. Oficialus mokslinis pavadinimas rašomas – Tilia L.;
Waterford FC

Istorija

Klubo ištakos siekia 1930 m., kai buvo įkurtas Waterford FC.
Bogorodskas

Istorija

Gyvenvietę pavadinimu Bogorodskojė (Богородское) 1570 m. įkūrė Ivano Rūsčiojo ištremti Žemutinio Naugardo gyventojai. Vėliau suklestėjo kaip odos apdirbimo centras. Miesto statusas suteiktas 1923 m.
Gegužės 9

Vardadieniai

Austėja (Austė, Austinėja) – Beatas – Edita – Grigalius – Mingailas
1991/93 m. Kandidatų mačai

1991/93 m. Kandidatų mačai – tai pasaulio šachmatų čempionato finalinis etapas, kuriame, pagal nuostatus atrinkti dalyviai, žaisdami atkrentamuosius mačus, atrinko šachmatininką, kuris 1993 m. žais mačą, dėl pasaulio šachmatų čempiono vardo, su Gariu Kasparovu. Juo tapo Naidželas Šortas.

Dalyviai

1991–1993 m. Kandidatų mačuose dalyvavo 15 didmeistrių: A. Karpovas (žaidė nuo ketvirtfinalio) J. Timanas, A. Jusupovas ir J. Spilmenas – 1988/90 m. kandidatų mačų pusfinalininkai; 11 dalyvių geriausiai pasirodžiusių 1990 m. tarpzoniniame turnyre Maniloje: Borisas Gelfandas, Vasilijus Ivančiukas, Višvanatanas Anandas, Naidželas Šortas, Gijula Saksas, Viktoras Korčnojus, Robertas Hiubneris, Predragas Nikoličius, Leonidas Judasinas, Sergejus Dolmatovas, Aleksejus Drejevas.

Aštuntfinaliai

Šį kartą buvo žaidžiami ilgesni mačai (8 partijos) nei prėjusiuose kandidatų mačuose. Keturi mačai baigėsi lygiosiomis ir varžovai turėjo aiškintis, kas pateks į ketvirfinalį, žaisdami sutrumpintos laiko kontrolės dviejų partijų mikromačus. Trys mačai baigėsi nesužaidus visų partijų, nes varžovai surinko pakankamai taškų mačui laimėti.
Glayva

Glayva (angl. Glayva) – škotiškas sodriai auksaspalvis likeris, gaminamas Edinburgo priemiestyje Leite (angl. Leith), Whyte and Mackay Ltd. Likerio pavadinimas kilęs iš suanglinto škot. gėlų pavadinimo Glè Mhath 'labai geras'.

Gamyba

Gaminamas iš išlaikyto škotiško viskio su anyžiumi, gvazdikėliais, žolelėmis, viržių medumi, mandarinais, kitais citrusiniais vaisiais, migdolais.
Šumsko dvaras

Istorija

Dvaras įsikūręs šalia istorinio Juodojo trakto, anksčiau vadintas Laukininkų (lenk. Polianki minimas nuo XVI a.pr. priklausė Sakavičiams (Sakų giminė. Stanislovas Sakas - Vytauto Didžiojo didikas, pasirašęs Horodlės sutartį 1413 m.).
1618 metais jį įsigijo Kazimieras Šumskas ir pavadino savo vardu. Jo anūkas 1696 m. Mykolas Šumskis ir Halina Šumskienė pastatė medinę bažnyčią, įkurdino vienuolius dominikonus.
Išlikę rūmai perstatyti XIX a. pradžioje, dvarą valdant Laskavičiams (Laskowich), o jų stiliui įtaką padarė Karlo Spampanio (it. Carlo Spampani) kūryba, Patarimus kaimynams, įsirengti unikalios akustikos ovalinę salę, teikė M. K. Oginskis, kurio, netoliese esantis Zalesės (Užumedžio) dvaras, tuo metu, garsėjo kaip svarbus kultūros židinys.
Ilbirs Biškek

Istorija

Įkurtas 2018 m. Žaidžia aukščiausioje šalies futbolo lygoje.
Noam Chomsky

Noamas Chomskis arba Noamas Čiomskis (Noam Chomsky, 1928 m. gruodžio 7 d.) – amerikiečių lingvistas ir politinis aktyvistas. Dėsto MIT, Lingvistikos ir filosofijos departamente. JAV Mokslo akademijos narys.

Mokslinė veikla

Pagarsėjo sukūręs generatyvinę gramatiką bei eksperimentiškai pademonstravęs tam tikrus įgimtus žmonių kalbinius sugebėjimus (tipinės sakinių konstrukcijos, sudaromos kalbėti besimokančių vaikų). N. Chomsky'io darbai padarė didelę įtaką psichologijai, ypač – sugriaunant klasikinę Burrhus Frederic Skinner biheviorizmo teoriją. Generatyvinė gramatika ir įvairios Chomsky'io sukurtos formalios gramatikos bei Chomsky'io gramatikų hierarchija yra tapę itin svarbiomis, sparčiai besivystančiomis kalbotyros sritimis, darančiomis stiprią įtaką psichologiniams, matematiniams (metakalbos) ir kompiuterių mokslo (leksinių ir sintaksinių analizatorių) tyrimams.

Politinė veikla

Naomas Chomsky'is yra kairiųjų politinių pažiūrų. Vakarų šalyse jis pagarsėjęs dėl savo griežtos JAV politikos kritikos. Naom Chomsky'is yra žinomas ir kaip politinis aktyvistas, atvirai reiškiantis nuomonę apie politinius įvykius JAV ir pasaulyje. Pasak mokslininko, jo pažiūros yra nepatogios įtakingiesiems, dėl šios priežasties jis laikomas JAV politiniu disidentu.

Lietuvių kalba

Tikslai ir vizijos: [straipsnių rinkinys]. Kaunas: Kitos knygos, 2006
Bitumas

Alternatyvos

Kadangi bitumai yra toksiški bei jų gamyba gali prisidėti prie globalinio atšilimo, bitumai kartais keičiami netoksiškomis alternatyvomis. Tokios medžiagos gaminamos iš atsinaujinančių resursų – cukraus, ryžių, kukurūzų, taip pat iš atliekų. Tokie bitumai gali būti pagaminti šviesesni, todėl juos naudojant kelių tiesimui, šviesesnė kelio danga mažiau įšyla.
Valstybės tarnyba

Valstybės tarnyba – teisinių santykių, atsirandančių įgijus valstybės tarnautojo statusą, jam pasikeitus ar jį praradus, visuma.
Valstybės tarnyba susijusi su valstybės tarnautojo viešojo administravimo veikla valstybės ar savivaldybės institucijoje ar įstaigoje įgyvendinant tam tikros valstybės valdymo srities politiką ar užtikrinant jos įgyvendinimo koordinavimą, koordinuojant tam tikros valstybės valdymo srities įstaigų veiklą, valdant, paskirstant finansinius išteklius ir kontroliuojant jų panaudojimą, atliekant auditą, priimant ir įgyvendinant teisės aktus, valstybės ir savivaldybių institucijų ar įstaigų sprendimus viešojo administravimo srityje, rengiant ar koordinuojant teisės aktų, sutarčių ar programų projektus ir teikiant dėl jų išvadas, valdant personalą arba turint viešojo administravimo įgaliojimus nepavaldžių asmenų atžvilgiu.

Valstybės tarnyba Lietuvoje

Valstybės tarnybą Lietuvos Respublikoje reglamentuoja Valstybės tarnybos įstatymas ir kiti teisės aktai (statutai, Etikos kodeksas ir kt.). Valstybės tarnybos įstatymo ir su juo susijusių teisės aktų įgyvendinimui užtikrinti yra įsteigtas Valstybės tarnybos departamentas.
Lietuvos Respublikoje valstybės tarnyba grindžiama įstatymų viršenybės, lygiateisiškumo, lojalumo, politinio neutralumo, skaidrumo, atsakomybės už priimtus sprendimus ir karjeros principais.
Kiekviena valstybės ar savivaldybės institucija, per kurią vykdomos valstybės funkcijos, kiekvienas valstybės tarnautojas turi paisyti teisėtumo reikalavimų. Valstybės tarnautojai turi nepiktnaudžiauti jiems nustatytomis galiomis, nepažeisti teisės aktų reikalavimų.

Valstybės tarnyba kitose šalyse

Europoje yra šalių (pvz., Prancūzija, Ispanija), kurių valstybės tarnyba apima visus viešajame sektoriuje dirbančius tarnautojus. Kitos šalys (pvz., Danija, Vokietija, Italija) valstybės tarnybai priskiria tik dalį universitetų dėstytojų ir mokytojų.
Šalių praktika labai įvairi ir dirbantieji viešajame sektoriuje skirtingose šalyse gali turėti skirtingą statusą.
CS Marítimo Madeira

Istorija

Klubas įkurtas 1910 m. 1926 m., kai dar nebuvo vieningos futbolo lygos, nugalėjo finale. Tačiau tų metų pasiekimas, nėra oficialus čempionų titulas. 
1923, 1924, 1931 metais pralaimėjo pusfinaliuose ir pasidalino trečią/ketvirtą vietas.
Čaros smėlynai

Čaros smėlynai (rus. Чарские пески) – smėlynų plotas Rusijoje, Sibire, Užbaikalės krašto šiaurėje, Kalaro rajone. Teritorija yra 10 km ilgio, 5 km pločio, driekiasi Čaros įduboje, Kodaro kalnagūbrio pašlaitėje, 9 km nuo Čaros gyvenvietės, tarp Čaros, Viduriniojo Sakukano ir Aukštutinio Sakukano upių slėnių. Paskelbtas gamtos paminklu.
Čaros smėlynai užima ~50 km² teritoriją, išsidriekę iš pietvakarių į šiaurės rytus, apsupti maumedžių taiga apaugusių kalnų. Smėlis smulkus, kvarcinis, susidaręs pleistoceno laikotarpiu, vėjo pustomas į kopas ir barchanus. Atskiri barchanai siekia 80 m aukštį. Vietomis auga maumedžiai, žemosios pušys ir beržai keružiai. Šiaurės rytuose yra du nedideli Alionuškos ir Tajožnojės ežerai.
Eksponentinė funkcija

Eksponentinė funkcija arba eksponentė yra matematinė funkcija, žymima exp(x), kai funkcijos argumentas yra x. Taip pat funkciją galima žymėti eˣ, kur e yra matematinė konstanta, kuri yra natūrinio logaritmo pagrindas (apytiksliai lygus 2.72). Funkcijos argumentas gali būti bet koks realusis ar kompleksinis skaičius, ar net visai kitoks matematinis objektas.
Kartais terminas eksponentinė funkcija yra naudojamas bendresne prasme - nusakyti rodiklinės formos bˣ funkcijas, kur b yra vadinamas pagrindu ir yra bet koks teigiamas realusis skaičius.

Eksponentinės funkcijos grafikas

Jei funkcijos argumentas yra realusis skaičius, eksponentė visada įgauna teigiamas reikšmes. Tai reiškia, kad visas funkcijos grafikas eina virš x ašies, niekada jos nepaliesdamas, bet be galo arti priartėdamas. Todėl x ašis vadinama horizontaliąja funkcijos asimptote.
Visagino sentikių cerkvė

Istorija

Mintis Visagine įkurti sentikių religinę bendruomenę gimė 2005 m. rudenį, o lapkričio mėn. jau įvyko pirmas steigiamasis susirinkimas. Steigėjais tapo Ilarionas Demidovas, Feoktista Anochina ir Natalija Vaičiulienė. 2005 m. gruodžio 10 d. įvyko pirmas bendruomenės susirinkimas, kuriame dalyvavo 17 žmonių. Pirmininku išrinktas I. Demidovas, kurio pastangų dėka buvo organizuojama vietos sentikių bendruomenė, paduoti dokumentai bažnytinei sentikių valdžiai. Bendruomenės įregistravimas truko pusę metų, oficialiai bendruomenė įregistruota 2006 m. gegužės 16 d. Po to buvo pateiktas prašymas į Visagino savivaldybę dėl patalpų maldos namams.
Anksčiau vietos sentikiai rinkdavosi parapijiečių namuose, važiuodavo melstis į Dūkštą, Turmantą, Zarasus. 2012 m. rudenį bendruomenė gavo naudojimui patalpas (Taikos pr. 11), priklausančias Visagino ligoninei. Už paaukotas lėšas patalpos buvo įrengtos, pritaikytos sentikių pamaldoms pravesti. 2013 m. gegužės mėn. naujoji maldykla buvo pašventinta.
Sentikių bendruomenei švenčiant gyvavimo 10–metį, Visagino valdžia skyrė sklypą Taikos pr. 23B naujų maldos namų statybai.
Takaroa

Takaroa – koralinis atolas Prancūzijos Polinezijoje, Tuamotu salyno šiaurės vakaruose, Karaliaus Jurgio salų grupėje, 575 km nuo Taičio. Įeina į Takaroa komuną. Sausumos plotas – 20 km². 1003 gyventojų (2002 m.). Gyventojų tankumas – 50 žm./km². Svarbiausia gyvenvietė – Teavaroa.
Atolas gulščio ovalo formos. Ilgis 24 km, plotis 8 km. Plačiausia žiedo dalis šiaurės rytuose. Pietinė dalis smarkiai suskaidyta protakų. Vienintelė laivuojama protaka – Teavaroa. Lagūnos plotas 93 km², gylis iki 3 m. Perlų rinkimas ir perlamutro gavyba.
Salą 1616 m. atrado olandų ekspedicija. Anglų jūrininkas Džonas Baironas atolą pavadino Koralų sala. Taip pat žinoma Tioka ir Taaroa pavadinimais. Apie 90 % salos gyventojų – mormonai. Yra 1891 m. pastatyta mormonų bažnyčia. Yra polineziečių šventyklų.
Zajončkovas

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. 1975-1998 m. priklausė Suvalkų vaivadijai.
Universal-Lexikon der Gegenwart und Vergangenheit

Universal-Lexikon der Gegenwart und Vergangenheit – vokiška visuotinė enciklopedija. Konversacinis leksikonas išleistas Heinrich A. Pierer († 1850).
Enciklopedija laikoma „pirmuoju visiškai “suformuotu„ moderniuoju bendruoju leksikonu“ (Gurst 1976).
Pietų Sibiras

Ištekliai

Pietų Sibiro teritorijoje aptiktos šios iškasenos: varis, cinkas, švinas, auksas, sidabras, alavas, gyvsidabris, volframas, molibdenas, geležis, brangieji ir pusbrangiai akmenys, žėrutis, grafitas, asbestas.
Reti: manganas, titanas, rusvoji anglis, akmens anglis (Kuzbasas).